钦定古今图书集成/理学汇编/学行典/第260卷 > 管宁
## 钦定古今图书集成/理学汇编/学行典/第260卷 > 管宁

按《魏志管宁传》：“宁字幼安，北海朱虚人也。年十六丧
父，中表愍其孤贫，咸共赠赗，悉辞不受，称财以送终。
长八尺，美须眉。与平原华歆同县邴原相友，俱游学
于异国，并敬善陈仲弓。天下大乱，闻公孙度令行于
海外，遂与原及平原王烈等至于辽东，度虚馆以候
之，既往见度，乃庐于山谷。时避难者多居郡南，而宁”
居北，示无迁志，后渐来从之。太祖为司空，辟宁、度子
康，绝命不宣。王烈者，字彦方，于时名闻在原、宁之右。
辞公孙度长史，商贾自秽。太祖命为丞相掾，征事未
至，卒于海表。中国少安，客人皆还，唯宁晏然若将终
焉。黄初四年，诏公卿举独行君子，司徒华歆荐宁。文
帝即位，征宁，遂将家属浮海还郡。公孙恭送之南郊，
加赠服物。自宁之东也，度康恭前后所资遗，皆受而
藏诸。既已西渡，尽封还之。诏以宁为大中大夫，固辞
不受。明帝即位，太尉华歆逊位让宁，遂下诏曰：“大中
大夫管宁，耽怀道德，服膺《六艺》，清虚足以侔古，廉白
可以当世。曩遭王道衰缺，浮海遁居。大魏受命，则襁
负而至。斯盖应龙潜升之道，圣贤用舍之义。而黄初
以来，征命屡下，每辄辞疾，拒违不至。岂朝廷之政，与
生殊趣，将安乐山林，往而不能反乎？夫以姬公之圣，
而耇德不降，则鸣鸟弗闻；以秦穆之贤，犹思询乎《黄
发》，况朕寡德，曷能不愿闻道于子大夫哉！今以宁为
光禄勋。礼有大伦，君臣之道，不可废也。望必速至，称
朕意焉。”又诏青州刺史曰：“宁抱道怀真，潜翳海隅，比
下征书，违命不至，盘桓利居，高尚其事，虽有素履幽
人之贞，而失考父兹恭之义。使朕虚心，引领历年，其
何谓邪！徒欲怀安，必肆其志，不惟古人，亦有翻然改
节，以隆斯民乎！日逝月除，时方已过，澡身浴德，将以
曷为。《仲尼》有言：‘吾非斯人之徒与，而谁与哉！其命别
驾从事郡丞掾奉诏以礼发遣宁诣行在所，给安车，
吏从茵蓐道上厨食上道先奏’”“宁称草莽臣上疏曰：
‘臣海滨孤微，罢农无伍，禄运幸厚。横蒙陛下纂承洪
绪，德侔三皇，化溢有唐，久荷渥泽，积祀一纪，不能仰
答陛下恩养之福，沈委笃痾，寝疾弥留，逋违臣隶颠
倒之节，夙宵战怖，无地自厝。臣元年十一月被公车
司马令所下州郡，八月甲申诏书，征臣更赐安车，衣
被茵蓐，以礼发遣，光宠并臻，优命屡至，怔营竦息，悼
心失图。思自陈闻，申展愚情，而明诏抑割，不令稍修章表，是以郁滞，讫于今日。诚谓乾覆，恩有纪极，不意
灵润，弥以隆赫。奉今年二月被州郡所下，三年十二
月辛酉诏’”书重赐安车衣服，别驾从事与郡功曹，以
礼发遣。又特被玺书，以臣为光禄勋，躬秉劳谦，引喻
周秦，损上益下。受诏之日，精魄飞散，靡所投死。臣重
自省揆，德非园绮，而蒙安车之荣；功无窦融，而蒙玺
封之宠。楶棁驽下，荷栋梁之任，垂没之命，获九棘之
位，惧有朱博鼓妖之眚。又年疾日侵，有加无损，不任
扶舆进路，以塞元责，望慕阊阖，徘徊阙庭，谨拜章陈
情，乞蒙哀省，抑恩听放，无令骸骨填于衢路。自黄初
至于青龙，征命相仍，常以八月赐牛酒，诏书问青州
刺史程喜：“宁为守节高乎？审老疾尫顿邪？”喜上言：“宁
有族人管贡为州吏，与宁邻比。臣常使经营消息。”贡
说：“宁常著皂帽，布襦裤，布裙，随时单复。出入闺庭，能
自任杖，不须扶持。四时祠祭，辄自力彊。改加衣服，著
絮巾。”故在辽东所有白布单衣，亲荐馔馈，跪拜成礼。
宁少而丧母，不识形象，常特加觞，泫然流涕。又居宅
离水七八十步，夏时诣水中澡洒手足窥于园圃。臣
揆宁前后辞让之意，独自以生长潜逸，耆艾智衰，是
以栖迟，每执谦退，此宁志行，所欲必全，不为守高。正
始二年，太仆陶丘一、永宁卫尉孟观、侍中孙邕、中书
侍郎王基荐宁曰：“臣闻龙凤隐耀，应德而臻；明哲潜
遁，俟时而动。是以𬸚𬸦鸣岐，周道隆兴；四皓为佐，汉
帝用康。伏见大中大夫管宁，应二仪之中和，总九德
之纯懿，舍章素质，冰洁渊清，元虚澹泊，与道逍遥，娱”
心《黄》《老》，游志六艺，升堂入室，究其阃奥，韬古今于胸
怀，包道德之机要。中平之际，黄巾陆梁，华夏倾荡，王
纲弛顿，遂避时难，乘桴越海，羁旅辽东，三十馀年。在
《干》之姤，匿景藏光，嘉遁养浩，韬韫儒墨，潜化傍流，畅
于殊俗。黄初四年，高祖文皇帝畴谘群公，思求儁乂，
故司徒华歆举宁应选，公车特征，振翼遐裔，翻然来
翔。行遇屯厄，遭罹疾病，即拜大中大夫。烈祖明皇帝
嘉美其德，登为光禄勋。宁疾弥留，未能进道。今宁旧
疾已瘳，行年八十，志无衰倦，环堵筚门，偃息穷巷，饭
鬻糊口，并日而食。吟咏《诗》《书》，不改其乐。困而能通，遭
难必济，经危蹈险，不易其节，金声玉色，久而弥彰，揆
其终始，殆天所祚。当“赞大魏，辅亮雍熙，衮职有阙，群
下属望。”昔高宗刻象，营求贤哲；周文启龟，以卜良佐。
况宁前朝所表，名德已著，而久栖迟，未时引致，非所
以奉遵明训，继成前志也。陛下践阼，纂承洪绪，圣敬
日跻，超越周成。每发德音，动谘师傅。若继二祖招贤
故典，宾礼隽迈，以广缉熙，济济之化，侔于前代。宁清
高恬“泊，拟迹前轨，德行卓绝，海内无偶。历观前世，玉
帛所命，申公、枚乘、周党、樊英之俦，测其渊源，览其清
浊，未有厉俗独行若宁者也。诚宜束帛加璧，备礼征
聘，仍授几杖，延登东序，敷陈坟索，坐而论道，上正璇
玑，协和皇极，下阜群生，彝伦攸叙，必有可观，光益大
化。若宁固执匪石，守志箕山，追迹洪崖，参”踪巢、许，斯
亦圣朝同符唐、虞，优贤扬历，垂声千载。虽出处殊涂，
俯仰异体，至于兴治美俗，其揆一也。于是特具安车
蒲轮，束帛加璧聘焉。会宁卒，时年八十四，拜子邈郎
中，后为博士。初，宁妻先卒，知故劝更娶。宁曰：“每省曾
子、王骏之言，意常嘉之，岂自遭之而违本心哉！”